വിടപറഞ്ഞത് മലയാളികളുടെ ജോണ് ഹോനായി മലയാള സിനിമയിലേക്ക് ചിരിച്ചുകൊണ്ട് വന്നൊരു വില്ലന്, റിസബാവയെ ഇങ്ങനെയും വിശേഷിപ്പിക്കാം. സിദ്ദീഖ്ലാല് കൂട്ടുകെട്ടില് എത്തിയ മലയാളത്തിലെ എക്കാലത്തെയും ഹിറ്റ് ചിത്രങ്ങളിലൊന്നായ ഇന് ഹരിഹര് നഗര് എന്ന ചിത്രത്തിലെ ജോണ് ഹോനായിയായിരുന്നു ആ വില്ലന് കഥാപാത്രം. അതുവരെ ചിരിപ്പിച്ച ആ സിനിമ ഹോനായിയുടെ വരവോടെ ഗൗരവമാകുകയായിരുന്നു. വേണ്ടുവോളം വേഷങ്ങളൊന്നും റിസബാവയ്ക്ക് ലഭിച്ചിട്ടില്ല. എന്നാല് ചെയ്ത കഥാപാത്രങ്ങളില് ചിലത് പ്രേക്ഷകഹൃദയങ്ങളെ കീഴടക്കുന്നതായിരുന്നു. അതിലൊന്നായിരുന്നു ജോണ് ഹോനായി. ഇന് ഹരിഹര് നഗര് എന്ന സിനിമയ്ക്കൊപ്പം ജോണ് ഹോനായിയും ഹിറ്റായി.അമ്മച്ചീ ആ പെട്ടി ഇങ്ങ് തന്നേക്ക് എന്ന ഹോനായിയുടെ സംഭാഷണം ഇന്നും ഇന്സ്റ്റഗ്രാം റീലുകളില് തകര്ത്തോടുന്നുണ്ട്. 1990ലാണ് ഇന് ഹരിഹര് നഗര് പ്രദര്ശനത്തിനെത്തുന്നത്. അതേവര്ഷം തന്നെ എത്തിയ ഡോക്ടര് പശുപതി എന്ന ചിത്രത്തിലൂടെയായിരുന്നു റിസബാവയുടെ അരങ്ങേറ്റം. അതും നായകനായി. നായകസങ്കല്പ്പങ്ങള്ക്ക് പറ്റുന്ന ശരീരവും ശബ്ദവുമായിരുന്നു റിസബാവയ്ക്ക്. ഇന്നസെന്റും ജഗതിയും ജഗതീഷും മാമുക്കോയയുമൊക്കെ മത്സരിച്ച് അഭിനയിച്ച ആ കോമഡി ചിത്രത്തില് റിസബാവയും പപ്പന് എന്ന കഥാപാത്രത്തിലൂടെ കട്ടക്ക് പിടിച്ചു നിന്നു. ഷാജി കൈലാസായിരുന്നു ചിത്രം സംവിധാനം ചെയ്തത്. പിന്നീടായിരുന്നു മലയാള സിനിമയെ തന്നെ മറ്റൊരു ട്രാക്കിലേക്ക് എത്തിച്ച ഇന് ഹരിഹര് നഗര് പിറക്കുന്നത്. മലയാള സിനിമ എന്നൊന്നും ഓര്മിക്കപ്പെടുന്ന കഥാപാത്രങ്ങളുടെ പേര് എടുത്താല് ജോണ് ഹോനായിയും ഉണ്ടാകും. മിമിക്രി കലാകാരന്മാരെല്ലാം റിസബാവയെ അനുകരിക്കുന്നത് ജോണ് ഹോനായിയിലൂടെയായിരുന്നു.നാടക വേദികളിലൂടെയായിരുന്നു റിസബാവ അഭിനയ രംഗത്തേക്ക് എത്തിയത്. വിഷുപക്ഷിയാണ് ആദ്യ ചിത്രം. എന്നാല് ആ ചിത്രം പുറത്തിറങ്ങിയില്ല. ആദ്യ ചിത്രം തന്നെ പെട്ടിയിലായ ഒരു നടന് മലയാള സിനിമയില് അധിക നാള് പിടിച്ചുനില്ക്കില്ലെന്നായിരുന്നു വിശ്വാസം. എന്നാല് അത്തരം സങ്കല്പ്പങ്ങളെ പൊളിച്ചെഴുതുന്നതായിരുന്നു 90ല് ഇറങ്ങിയ ഇന്ഹരിഹര് നഗറും ഡോ. പശുപതിയും. രണ്ടും ഹിറ്റ്. ഏകദേശം 120ലധികം ചിത്രങ്ങളില് ചെറുതും വലുതുമായ വേഷങ്ങളില് അദ്ദേഹം അഭിനയിച്ചിട്ടുണ്ട്. നായകനായി ഏതാനും വേഷങ്ങളെ കൈകാര്യം ചെയ്തുള്ളൂവെങ്കിലും വില്ലന് വേഷങ്ങളായിരുന്നു റിസബാവയെ ശ്രദ്ധേയമാക്കിയത്. മിനിസ്ക്രീനിലും നിറഞ്ഞതോടെ മലയാള കുടുംബ പ്രേക്ഷകര്ക്കിടയിലും റിസബാവ എളുപ്പത്തില് സ്വീകാര്യത നേടി. മമ്മൂട്ടി ചിത്രം വണില് ആണ് റിസബാവ അവസാനമായി അഭിനയിച്ചത്. അഭിനയത്തോടൊപ്പം തന്നെ ഡബിങിലുള്ള പ്രാവീണ്യവും റിസബാവയെ വേറിട്ട് നിര്ത്തുന്നുണ്ട്. ഇതിനുള്ള അംഗീകാരമായിരുന്നു 2010ല് സംസ്ഥാന സര്ക്കാറിന്റെ മികച്ച ഡബിങ് ആര്ടിസ്റ്റിനുള്ള പുരസ്കാരം. വി.കെ പ്രകാശ് സംവിധാനം ചെയ്ത കര്മ്മയോഗിയായിരുന്നു അവാര്ഡിനര്ഹമായ ചിത്രം.